
מישיבת ועדת הכספים

יום שני, כ"ה אלול התשס"ו  (18 בספטמבר 2005), שעה  09:30

סדר היום:
תקנות מס הכנסה (פחת מואץ לציוד שנרכש בתקופה הקובעת) (תיקון),


התשס"ו-2006.

נכחו:
חברי הוועדה:

יעקב ליצמן – היו"ר

חיים אורון

רוברט אילטוב

אלחנן גלזר

יצחק וקנין

שי חרמש

דוד טל

שלי יחימוביץ

ראובן ריבלין

ממלאי מקום:

אבשלום וילן

שי חרמש

מוזמנים:
גידי בר-זכאי – סמנכ"ל בכיר לענינים מקצועיים, רשות המסים, משרד האוצר

פרידה ישראלי – משנה לממונה הכנסות המדינה, משרד האוצר

עו"ד יעל קינן – סגנית יועמ"ש, משרד האוצר

עו"ד מיכל עקביה – לשכה משפטית, משרד האוצר

צביה דורי – מנהלת מינהל ומימון, משרד התמ"ת

חזקיה ישראל – התאחדות התעשיינים

בועז מקלר – רו"ח, יחידת המיסוי הבינמושבית, מ.א. ערבה תיכונה וחבל איילות

ייעוץ משפטי:  אפרת קוצ'ינסקי
מנהל הוועדה: טמיר כהן

רשמת פרלמנטרית: שושנה מקובר

תקנות מס הכנסה (פחת מואץ לציוד שנרכש בתקופה הקובעת) (תיקון), התשס"ו-2006

היו"ר יעקב ליצמן:
אני פותח את ישיבת הוועדה. אנחנו מדברים על הסעיף הזה, כאשר העירו לי מטעם רשות המיסים שיש כאן טעות בתאריכים - יש תאריך: במקום ח' בתשרי התשס"ז (30 בספטמבר 2006) יבוא: י' בטבת  (31 בדצמבר 2006). זהו התיקון. מי יסביר?

קריאה:

י' בטבת הוא לא תאריך טוב כל כך.

גידי בר-זכאי:

תקנות מס הכנסה (פחת מואץ). במסגרת תכנית המסים הרב-שנתית של ועדת קפוטא-מצא, במסגרת צעדים לעידוד הצמיחה, הוחלט על מתן פחת מואץ לנכסים שיירכשו ויופעלו בתקופה הקובעת במסגרת פעילות מזכה. פעילות מזכה היא תעשיה, מלונאות ובניה.

קריאה:

חקלאות?

גידי בר-זכאי:

רק במסגרת מה שנכנס אצלנו להגדרת תעשיה. זה יכול להיות לרבות חקלאות, ובלבד שמדובר בפעילות יצרנית. 

תחולת התקנות תסתיים ב-30.9.2006, ומכיוון שעברנו ימים קשים, ויכול להיות שזה עיכב את ביצוע ההשקעות על-ידי כל מי שתכנן, אנחנו מציעים להאריך את התחולה עד סוף השנה, עד 31 בדצמבר.

היו"ר יעקב ליצמן:
דיברנו עד 30 בדצמבר.

גידי בר-זכאי:

כן. עד 30 בדצמבר.

שי חרמש:

בהזדמנות זו, אם כבר דנים בפחתים מואצים, אדוני נציג האוצר, יש תקנות שלכם לגבי הערבה, שבוטלו באופן חד-צדדי. 

גידי בר-זכאי:

אלה לא התקנות שאנחנו דנים בהן.

שי חרמש:
אני יודע שלא, אבל בהזדמנות חגיגית זו.

גידי בר-זכאי:

בגלל שמדברים על פחת?

שי חרמש:

בוודאי. הפחת הזכיר לי משהו פתאום, והערבה קפצה לי לראש.

לכן אני רוצה לקבל ממך הבהרה לגבי העובדה שהשקעות שבוצעו עד 2003 בהתאם להחלטות שהתקבלו לגבי הערבה, הפחת לגביהן – או לפחות בהוראות מעבר – יינתנו כך שזה יימשך גם הלאה. אחרת, זאת תהיה תחולה רטרואקטיבית. 

גידי בר-זכאי:

אני חושב שזה מובן שיהיה לי קשה לתת הבהרה בלי התראה מספקת ללמוד את הנושא. 

שי חרמש:

- - - 

גידי בר-זכאי:

אני לא זריז כמוך. 

היו"ר יעקב ליצמן:
שי, הוא לא רוצה.

חיים אורון:

יש לי פיתרון: הרי אנחנו מאשרים תקנות לתת פחת מואץ גם בחבל עזה. היות שבחבל עזה אין יותר פחת מואץ, אני מציע להחליף את חבל עזה בערבה, ונגמר הענין. 

קריאה:

לפחת מואץ אין אזורים בתקנות האלה.

גידי בר-זכאי:

התקנות עליהן אנחנו מדברים היום אינן לפי אזורים.

התקנות שאתם מדברים עליהן הן סט תקנות שתוקן לפני מספר שנים. מדובר כאן בנושא שונה לחלוטין. הנושא אכן הונח על שולחננו לפני מספר ימים, ואנחנו נלמד אותו. מתוכננת ישיבה בנושא אצל מנהל רשות המסים, גם בנוכחות מי שהציע את הנושא. נלמד אותו, נתייחס ונראה כיצד אנחנו מגיבים. כך להעלות עכשיו על רגל אחת--

אבשלום וילן:
זאת לא תשובה. הנח לי לומר כאחד הוותיקים שטיפל בכך: אתה מתחמק, בכל הכבוד הראוי. ב-2004, בתכנית הכלכלית שביבי נתניהו הביא לך, הבאתם להירשזון כיושב-ראש ועדת הכספים, ובעצם פגעתם בערבה כמה וכמה פעמים – גם במיסוי וגם בזה. לאחר מכן, נתניהו ניסה לסכל את זה, אבל זה לא הגיע לידי החלטה, כי לא הסתדרתם. כלומר, זה לא נושא חדש; אתם מושכים את זה מטעות שעשיתם ב-2003, כאשר האנשים האלה היו בתוך תכניות. אז אל תגיד לי שאתה לא מכיר את הנושא; תגיד שאתה לא מקבל ושאתם לא רוצים לתקן. בועז, שנכנס, מכיר את זה מצוין. אתם מביאים לכאן רשת תיקונים ודורשים מאתנו לאשר, ואנחנו אומרים לכם דבר אחד: צדק צדק תרדוף. אל תביא לי תיקונים חדשים כאשר את כבשת הרש לא תיקנת. תקן את כבשת הרש.

גידי בר-זכאי:

הנושא עליו אתה מדבר, שנמשך מספר שנים, שאכן מוכר לי באופן כללי ולא ספציפי, הוא לטעמנו--

אבשלום וילן:

- - - 

גידי בר-זכאי:

--הוא נושא חשוב ומענין, ואנחנו נידרש אליו. כרגע, מה שדחוף יותר – ולכן זה מובא היום בפני הוועדה – הוא הנושא של עידוד הצמיחה, ושל התקנות שמסתיימות כבר בסוף החודש. לכן הבאנו אותן היום לאישור הוועדה. 

היו"ר יעקב ליצמן:
אני לא מציע לך לומר את המילה "עידוד צמיחה" כי שילמנו על כך ביוקר.

שי חרמש:
יושבים בערבה שנתיים אנשים שהשקיעו כסף וביטלת להם - - - ומה שמדאיג אותך כרגע הוא - - -

קריאה:

לא בוטל רטרואקטיבית.

היו"ר יעקב ליצמן:
חבר הכנסת חרמש, יש שתי אפשרויות. 

גידי בר-זכאי:

- - - זה לא שאין לנו עמדה משפטית.

היו"ר יעקב ליצמן:

יש קואליציה או אין קואליציה?

שי חרמש:
אין תמיכה בענין הזה בוועדה - אין תמיכה בלי הערבה. זה לא שייך לקואליציה.

היו"ר יעקב ליצמן:
אני מציע לצרף לזה גם החלטה על קצבאות הילדים.

גידי בר-זכאי:

הרי יכול בהחלט להיות שבהמשכו של יום, בהמשכו של הנושא – אנחנו הרי נדרשים עכשיו לנושא; היה סט של תקנות-- 

היו"ר יעקב ליצמן:
בסדר. את זה הוא שמע.

פרידה ישראלי:

הרי הכל התחיל מהשינוי של סעיף 11 - ההחלפה שלו ומניה של יישובים בתוך סעיף 11, ואז כל התקנות, שכללו גם את תקנות הערבה, הפכו בעצם בטלות. בתקנות הערבה היו ניכויים מיוחדים שניתנו לבעלי נכסים, ועם ביטול התקנות האלה והסדרה של ההטבות ליישובים בחקיקה הראשית – שנכון שיישובי הערבה לא נכללו בכך – לא יהיו עוד ההטבות לבעלי נכסים. בזמנו, היתה הצעה לתקנות מכוח סעיף 11(ד) לפקודה, שדיברה על מתן מסלול של פחת מוגבר, שכוללות הצעת מעבר לגבי יישובי הערבה. ההצעה הזאת, שהיתה חלק מתקנות שמסדירות ניכוי חדש לאזורים מיוחדים, לא עברה בסופו של דבר. עבר זמן, והפחת המואץ ניתן לכלל המשק במסגרת החקיקה הזאת של פחת מואץ לרכישת ציוד בתקופה הקובעת. ניתן לכולם, ואין יותר תקנות שמבדילות לענין פחת בין אזורים שונים. 

באשר לטענה של המיסוי הרטרואקטיבי--

ראובן ריבלין:
אבל בכל זאת, למרות שהתקנות הן כלליות ואינן מדברות על אזורים, יש אזורים מועדפים.

פרידה ישראלי:

- - - 

גידי בר-זכאי:

לא בסט של התקנות. 

אבשלום וילן:
במס הכנסה אין העדפות?

קריאות:

- - - 

היו"ר יעקב ליצמן:

רבותי, אני מבין שהאוצר זקוק לשבוע-שבועיים נוספים כדי לבדוק את הנושא שלכם, ולכן נדחה את ההצבעה. אתה רוצה לפעול כך, וחברי הכנסת אומרים שהם לא רוצים.

תודה לכולכם, הישיבה נעולה.

הישיבה ננעלה בשעה  09:40.

